Wendag > Forum > Boermanskap > Nuus > Jesus se volgelinge het anders oor liggaam gedink
Thread: Jesus se volgelinge het anders oor liggaam gedink
13th July 2009, 09:14 #1
Jesus se volgelinge het anders oor liggaam gedink – teoloog
Hedendaagse debatte oor die opstanding van Jesus Christus mis die punt, onder meer omdat mense nie verstaan hoe daar in Bybelse tye oor ’n liggaam gedink is nie.
Dit was gister die boodskap van prof. Pieter Craffert, Nuwe Testamentikus van Unisa, op ’n byeenkoms van die Nuwe Hervorming Netwerk in Midrand.
Hy het gesê ingevolge die fisika van die tyd het Jesus se eerste volgelinge gedink ’n liggaam, soos alles anders, is uit ’n kombinasie van aarde, water, lug en vuur saamgestel.
’n Liggaam kon uit verskillende kombinasies daarvan bestaan, ook uit lug.
As ’n mens die Bybelse tekste teen dié agtergrond lees, is dit volgens Craffert duidelik Jesus het in ’n eerste-eeuse liggaam opgestaan op grond van die visioenêre ervaringe wat sy volgelinge gehad het en in ooreenstemming met hul nadoodse sieninge.
Craffert het gesê hoewel ’n mens hul sieninge uit ’n kultuur-sensitiewe oogpunt kan verstaan, hoef ’n mens nie daardie sieninge te deel nie. Dis byvoorbeeld baie moeilik om vandag met hul siening van ’n liggaam saam te stem.
Die kerk het deur die eeue die getuienis oor die opstanding geglo en verkondig, maar dit nooit probeer bewys nie, het Craffert gesê.
In die agttiende eeu, toe dit belangrik geword het om dinge logies te deurdink, het die fokus na ’n moderne, letterlike begrip van die tekste verskuif.
Dit is teen dié agtergrond dat mense nou debatteer oor of Jesus werklik liggaamlik uit die dood opgestaan het.
Konserwatiewe teoloë wil bewys Jesus het wel uit die dood opgestaan terwyl kritiese teoloë die teendeel wil bewys, sê Craffert. Albei dié groepe mis volgens hom die punt omdat hulle nie begrip toon vir die manier waarop Jesus se eerste volgelinge die boodskap van die opstanding verstaan het nie.